Diari Oficial de la Generalitat Valenciana


Sumari del DOGV 8379, del 10-09-2018 (2018/8333)

RESOLUCIÓ de 6 de setembre de 2018, de la Direcció General de Formació Professional i Ensenyaments de Règim Especial, per la qual s'estableix la segona convocatòria del procés d'accés a primer curs de Dansa per al Conservatori Professional de Dansa de Castelló, per al curs acadèmic 2018-2019.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8379

Data del DOGV
:   10-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8333


Data del document
:   06-09-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 6 de setembre de 2018, de la Direcció General de Formació Professional i Ensenyaments de Règim Especial, per la qual s'estableix la segona convocatòria del procés d'accés a primer curs de Dansa per al Conservatori Professional de Dansa de Castelló, per al curs acadèmic 2018-2019. [2018/8333]  
La Llei orgànica 2/2006, de 3 de maig, d'educació, dedica el títol I, capítol VI, secció primera als ensenyaments artístics i promou l'adquisició de competències fonamentals per al desenvolupament acadèmic de l'alumnat. Així mateix, el Reial decret 85/2007, de 26 de gener, pel qual es fixen els aspectes bàsics del currículum dels ensenyaments professionals de dansa regulats per la Llei orgànica 2/2006, de 3 de maig, d'educació, constitueix, juntament amb el que disposa la mencionada llei orgànica, la normativa bàsica d'aplicació en aquesta matèria.  
En la Comunitat Valenciana, els diferents desenvolupaments curriculars dels ensenyaments artístics professionals de dansa, mitjançant disposicions finals, autoritzen la conselleria competent en matèria d'educació a dictar les disposicions necessàries per a la seua aplicació i el seu desenvolupament. D'altra banda, els aspectes d'ordenació acadèmica en aquests ensenyaments es regulen en l'Ordre 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula, modificada per l'Ordre 49/2015, de 14 de maig, de la Conselleria d'Educació, Cultura i Esport.  
Vista la proposta de 5 de setembre de 2018, de la Direcció Territorial de Castelló, tenint present la Resolució de 18 de juny de 2018, de la direcció general de Formació Professional i Ensenyaments de Règim Especial, de Centres i Personal Docent i de Política Educativa, de la Conselleria d'Educació, Investigació, Cultura i Esport, per la qual s'estableix el procés d'accés a primer curs de Dansa per al Conservatori Professional de Dansa de Castelló, per al curs acadèmic 2018-2019, i amb la finalitat de realitzar una segona convocatòria per a les proves d'accés als ensenyaments professionals de dansa en el Conservatori de Dansa de Castelló, es dicta la següent resolució. En virtut de les competències que confereix el Decret 186/2017, de 24 de novembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport, aquest òrgan resol:  
  
  
Primer. Objecte i àmbit d'aplicació  
1. Aprovar una segona convocatòria del procediment d'accés als ensenyaments professionals de dansa del Conservatori de Dansa de Castelló per al curs 2018-2019.  
2. La present resolució serà aplicable exclusivament al Conservatori Professional de Dansa de Castelló.  
3. En el curs escolar 2018-2019 es podrà accedir, exclusivament, al primer curs dels ensenyaments professionals de Dansa en aquest centre, en les especialitats de dansa clàssica i dansa contemporània.  
  
Segon. Procediment d'accés  
1. El procés d'inscripció a la segona convocatòria de les proves d'accés a primer curs dels ensenyaments professionals de Dansa en el Conservatori de Dansa de Castelló es realitzarà, exclusivament, de forma telemàtica mitjançant l'aplicació web habilitada a aquest efecte per la conselleria competent en matèria d'educació. L'adreça web de l'aplicació serà accessible des de l'apartat d'Ensenyaments de Règim Especial de la Conselleria d'Educació, Investigació, Cultura i Esport http://www.gva.es/va/inicio/procedimientos'id\_proc=19010. Una vegada emplenada i registrada la sol·licitud telemàtica, els aspirants hauran d'imprimir-la per a presentar-la obligatòriament, juntament amb els documents corresponents, i adjuntar el justificant de pagament de taxes, de forma presencial, en la secretaria de l'IES la Plana de Castelló, Camí de la Plana, 13; en l'horari que estipule la mencionada secretaria.  
  
2. La segona convocatòria de les proves d'accés es regirà segons el següent calendari:  
a) Inscripció: des de les 09.00 hores de la data de publicació de la present resolució al Diari Oficial de la Generalitat Valenciana fins a les 14.00 hores del 14 de setembre de 2018.  
b) Lliurament de documentació: des de l'endemà de la inscripció telemàtica del procediment fins al 14 de setembre.  
c) Llistes provisionals: 17 de setembre de 2018.  
Els candidats exclosos disposaran de dos dies hàbils per a poder esmenar la causa que haja motivat la seua exclusió. Així mateix, aquells candidats que hagen detectat errors en les seues dades hauran de comunicar-ho en la ubicació de lliurament de documentació, per escrit, per a la seua esmena. Les reclamacions, si escau, es dirigiran a la direcció del Conservatori.  
d) Llistes definitives: 19 de setembre de 2018.  
e) Realització de la prova: del 20 al 21 de setembre de 2018.  
f) Formalització de la matrícula: a partir del 24 de setembre de 2018.  
  
3. L'alumnat que estiga inscrit per a realitzar les proves d'accés, convocades per la Resolució de 18 de juny de 2018, i que no les haja superades,estarà inscrit d'ofici en la present convocatòria. Per formalitzar la inscripció a aquesta segona convocatòria, en el termini d'esmenes dels llistats provisionals, 17 i 18 de setembre de 2018, haurà de presentar el justificant de pagament de la taxa corresponent (sense haver de presentar cap documentació afegida).  
4. L'alumnat que desitge cursar el primer curs dels ensenyaments professionals en el Conservatori Professional de Dansa de Castelló, realitzant les proves d'accés a aquest curs dels ensenyaments en qualsevol Conservatori o Centre autoritzat per l'administració educativa per a impartir-les, podrà sol·licitar el seu accés a aquest centre, d'acord amb l'ordre de prelació de matrícula que estipula la normativa vigent. Per això, s'haurà de sol·licitar, en el centre on haja realitzat la prova, l'expedició d'un certificat amb la nota obtinguda i presentar-ho, presencialment, durant el període de formalització de la matrícula indicat en l'apartat anterior, en el lloc i horari especificats en el punt 1 d'aquest apartat.  
5. L'alumnat que s'haja examinat, aprovat i matriculat en qualsevol altre Conservatori o Centre Autoritzat d'Ensenyaments Professionals de Dansa de la Comunitat Valenciana i desitge matricular-se en el primer curs dels ensenyaments professionals en el Conservatori Professional de Dansa de Castelló, haurà de realitzar un trasllat d'expedient, sempre que existisquen vacants en l'especialitat i d'acord amb el previst a la normativa vigent. a  
  
Tercer. Difusió i supervisió  
La direcció territorial amb competències en educació, la direcció del conservatori i la Inspecció d'Educació vetlaran pel compliment de tots els preceptes continguts en aquesta resolució i informaran sobre el contingut d'aquesta als diferents membres de la comunitat educativa.  
  
  
València, 6 de setembre de 2018.- La directora general de Formació Professional i Ensenyaments de Règim Especial: Marina Sánchez Costas.